Mother Nature’s Son

«Mother Nature's Son» er en britisk sang som ble skrevet av Paul McCartney, men offisielt kreditert Lennon/McCartney. Sangen ble først utgitt 22. november 1968 av The Beatles på deres dobbeltalbum The Beatles (også kalt White Album). Tre dager senere ble samme dobbeltalbum utgitt i USA.


== Bakgrunn ==
McCartney og hans kjæreste Jane Asher var i Rishikesh, India i perioden 20. februar – 25. mars 1968 hvor han studerte transcendental meditasjon sammen med de øvrige medlemmene i The Beatles samt andre venner/bekjente. Mens de var der, ga Maharishi Yogi en leksjon om hvordan menneske og naturen forenes sammen. Dette avfødte to komposisjoner; «Child of Nature» fra John Lennon og «Mother Nature's Son» fra McCartney. McCartney fikk idéen for sin sang i India, men skrev mesteparten av den senere på våren mens han besøkte sin far i Liverpool. Noe av inspirajonen fikk han fra sangen «Nature's Boy» med Nat King Cole fra 1947. Han fikk muligens også litt hjelp fra Lennon til å skrive den ferdig.


== Demo ==
I løpet av tredje uka i mai 1968 var alle Beatles medlemmene samlet hjemme hos George Harrison i Esher hvor de spilte inn 23 demoer; hvorav to av dem var «Mother Nature's Son» og «Child of Nature». Gruppen spilte ikke inn sistnevnte profesjonelt i studio, men Lennon forandret teksten senere hvor tittelen ble «Jealous Guy» (ugitt på albumet Imagine Begge disse demoene har havnet på bootlegs. Gitarspillet er nærmest identisk med studioversjonen og McCartneys stemme er innspilt to ganger på denne demoen.


== Innspilling ==
McCartney var den eneste fra gruppen som ble igjen i Abbey Road Studios etter at arbeid på Harrisons «Not Guilty» var ferdig for kvelden den 9. august 1968. Han spilte akustisk gitar og sang samtidig mens 25 tagninger av «Mother Nature's Son» ble festet til teip. Tagning 2 ble utgitt på Anthology 3 i 1996 og dersom man ser bort fra pålegg av blåsere, er det ikke mye som skiller den fra tagning 24 som ble utgitt på The Beatles.20. august 1968 gjorde McCartney den ferdig. Han la på trommer, pauker og mer akustisk gitar. Trommene ble plassert ute midt i korridoren og det samme med mikrofonen, men den ble satt opp et stykke unna inntil veggen. Dette ga en stakato effekt. Firesporsteipen var full og måtte kopieres over til en annen teip, slik at noen spor utgjorde kun et på neste teip. Årsaken var at det var leid inn fire blåsere. Mens McCartney og produsent George Martin gikk igjennom notene med musikerne, stakk Lennon og Ringo Starr innom i cirka ti minutter. Det som til da hadde vært en hyggelig innspilling, ble forvandlet til en anspent atmosfære. Men straks Lennon og Starr forsvant, ble alt hyggelig igjen. Ergo var det stor friksjon i gruppen innad høsten 1968. Harrison var forresten på en kort ferie i Hellas mens denne innspillingen foregikk.


== Musikere og instrumenter ==
Paul McCartney: akustisk gitar, trommer, pauker, vokal
ukrediterte musikere: to trompeter og to tromboner


== Konsertversjoner ==
McCartney konsertdebuterte 16. april 1993 med «Mother Nature's Son» i Los Angeles. Mange år senere ga han ut en annen konsertversjon på Back in the U.S. (2002) og Back in the World (2003) (lik versjon på begge utgivelser). I stedet for lyd av blåsere, spilte Paul «Vix» Wickens trekkspill i stedet.25. juni 1995 ble radioprogrammet Oobu Joobu Ecology kringkastet på den amerikanske radiostasjonen Westwood One. En av sangene McCartney presenterte var «Mother Nature's Son» i et opptak fra en lydprøve i 1993 (også her med trekkspill). Da han ga ut albumet Flaming Pie to år senere, la han til Oobu Joobu - Widescreen Radio - Ecology som en bonus-CD i et begrenset opplag som ble solgt i butikk-kjeden Best Buy.


== Referanser ==


== Eksterne lenker ==
Sangteksten Arkivert 31. mai 2012 hos Wayback Machine.